“กทม.” เปิดเว็บคัดกรอง “โควิด” พร้อมจับมือ “หมอแล็บแพนด้า” ส่งทีมตรวจหาเชื้อถึงบ้าน
"กรุงเทพมหานคร" (กทม.)​ เปิดเว็บไซต์คัดกรอง "โควิด-19" พร้อมจับมือเพจดัง "หมอแล็บแพนด้า" ส่งหน่วยเคลื่อนที่ตรวจหาเชื้อถึงบ้าน
"กรุงเทพมหานคร" (กทม.)​ เปิดเว็บไซต์คัดกรอง "โควิด-19" พร้อมจับมือเพจดัง "หมอแล็บแพนด้า" ส่งหน่วยเคลื่อนที่ตรวจหาเชื้อถึงบ้าน
8 เม.ย. 2563

พล.ต.อ.อัศวิน ขวัญเมือง ผู้ว่าราชการกรุงเทพมหานคร (กทม.) เปิดเผยว่า กรุงเทพมหานครมีความห่วงใยในสุขอนามัยของประชาชนจากสถานการ์การแพร่ระบาดของเชื้อไวรัสโคโรนา 2019 (โควิด-19)
ดังนั้น เพื่อเป็นการควบคุมและป้องกันการแพร่ระบาด กทม.จึงได้จัดทำเว็บไซต์ BKK covid-19 (http://bkkcovid19.bangkok.go.th) สำหรับการตรวจคัดกรองเบื้องต้น โดยเป็นการประเมินผู้ที่ติดเชื้อโควิด-19 ซึ่งต้องแยกรักษา เฝ้าระวัง สังเกตอาการ และผู้ที่ปลอดเชื้อ ซึ่งจะจัดเก็บข้อมูลส่วนบุคคล เพื่อศูนย์เอราวัณจะได้ติดต่อผู้ที่มีความเสี่ยงติดเชื้อโควิด-19 และดำเนินการรักษาต่อไป
โดยหลังจากที่ได้เปิดตัวเว็บไซต์ ก็มีประชาชนเข้ามาใช้บริการมากถึงกว่า 18,000 คน และเพื่อเป็นการต่อยอดในการดูแลประชาชนให้ครบสมบูรณ์มากขึ้น กทม. จึงได้ร่วมมือกับเพจ “หมอแล็บแพนด้า” ให้บริการตรวจวินิจฉัยกับผู้ที่มีผลการคัดกรองเบื้องต้นเป็นกลุ่มเสี่ยง โดยส่งหน่วยเคลื่อนที่ออกไปทดสอบการติดเชื้อ (SWAB) ให้ถึงที่บ้าน หรือชุมชนที่ผู้รับการตรวจสะดวก ซึ่งหากผลการทดสอบการติดเชื้อออกมาเป็น Positive (ติดเชื้อ) กทม. จะส่งเข้าสู่ระบบเพื่อรับการรักษาทันที
นอกจากนี้ ยังจะขยายพื้นที่ในการทดสอบการติดเชื้อ ออกไปให้ครอบคลุมพื้นที่กทม. มากที่สุด เพื่อตัดวงจรการแพร่เชื้อด้วยการดึงผู้ป่วยออกมาจากชุมชนและส่งเข้าสู่ระบบการรักษา ซึ่งนอกจากจะเป็นการดูแลผู้ที่ติดเชื้อแล้วได้อย่างทันท่วงทีแล้ว ยังเป็นการลดความกังวลให้แก่ประชาชนที่ยังไม่ติดเชื้ออีกด้วย


(http://bkkcovid19.bangkok.go.th)​